**IZMENJAVA S TUNIZIJO (PTUJ)**

Med 7. in 14. Junijem 2015 smo dijaki, ki se učimo francoski jezik, gostili vrstnike iz mesta Sfax v Tuniziji. Ptujski dijaki smo lani jeseni že drugič v okviru izmenjave obiskali Tunizijo in sodelovali na Mednarodnem mladinskem gledališkem festivalu človekovih pravic FILAS DH, tunizijski prijatelji pa so nam tokrat obisk vrnili.

Teden dni je vse prehitro minil, pa vendar smo gostom uspeli pokazati naš šolski vsakdan, domače mesto in okolico ter delček naše domovine, tako zelo drugačne od Tunizije. Skupaj smo pripravili tudi predstavo, saj je naša izmenjava gledališko obarvana in posvečena človekovim pravicam in varovanju okolja.

Ogled Ptuja smo dijaki pripravili sami v francoščini, na Ptujskem gradu pa smo se prepustili izvrstnemu vodenju grajskega vodiča. V Mestni hiši nas je prijazno pozdravila direktorica občinske uprave gospa Vlasta Stojak in poudarila velik pomen mednarodnih izmenjav za mlade.

Po dveh predstavah v francoskem jeziku, kjer smo ptujski dijaki nastopili z delom Veličastna zemlja, skupaj z gosti odigrali igro Kraljico rib ter zapeli nekaj francoskih in tunizijskih pesmi, je napočil čas za bolj sproščeni del izmenjave. Odpravili smo se v Kostanjevico na Krki in ustvarjali v slikarskih delavnicah. V Ljubljani smo se na sprehodu po središču mesta ustavili v Francoskem jezikovnem inštitutu in parlamentu, kjer so gostje z zanimanjem prisluhnili vodenju in razlagi freske, ki prikazuje slovensko zgodovino. Po napornem vročem dopoldnevu se je prav prilegel počitek v bližnji restavraciji hitre prehrane in nakupovanje v trgovinicah na Čopovi ulici.

Zadnji dan in trenutek slovesa sta se nezadržno približala. Med objemi in stiski rok smo si obljubili, da ostanemo v stikih in se morda že kmalu, na naslednjem festivalu človekovih pravic v jeseni, znova srečamo.

Dijaki 2. C in

Tatjana Gašparič